b'\n_START_ARTICLE_\nAngle\xc5\xa1ka gotika\n_START_PARAGRAPH_\nAngle\xc5\xa1ka gotska arhitektura je arhitekturni slog, ki je cvetel v Angliji od okoli 1170 do okoli 1530._NEWLINE_Kot pri gotski arhitekturi v drugih delih Evrope ima angle\xc5\xa1ka gotska arhitektura koni\xc4\x8daste loke, obokane strehe, opornike, velika okna in stolpe. Gotski slog je bil uvo\xc5\xbeen iz Francije, saj je na\xc4\x8drte za gradnjo najstarej\xc5\xa1e gotske Canterburyjske stolnice prinesel francoski arhitekt Viljem iz Sensa. Vendar se je slog preoblikoval skladno z doma\xc4\x8do romansko (ali kot pravijo Angle\xc5\xbei normansko) tradicijo. Tako je nastala tipi\xc4\x8dna angle\xc5\xa1ka gotika, za katero je osnovna zna\xc4\x8dilnost razpotegnjenost v smeri vzhod\xe2\x80\x93zahod. Ladje so dolge in ni\xc5\xbeje, praviloma imajo dva transepta in raven kor oziroma dva kora. Mo\xc4\x8dno je poudarjen kri\xc5\xbei\xc5\xa1\xc4\x8dni kvadrat, nad njim pa se obi\xc4\x8dajno dviga visok stolp. Zaradi nizkih ladij in masivnih zidov rebra nimajo take nosilne vloge kot v Franciji, zato \xc5\xbee kmalu izgubijo konstruktivno vlogo in postanejo okras. Namesto kri\xc5\xbenorebrastega oboka so obo\xc4\x8dne sheme bolj dekorativne (na koncu razvoja pahlja\xc4\x8daste)._NEWLINE_Gotska arhitektura je v Angliji uspevala \xc5\xa1e sto let, ko se je v za\xc4\x8detku 15. stoletja v Firencah \xc5\xbee za\xc4\x8dela pojavljati renesan\xc4\x8dna arhitektura. Gotski slog je v 16. in 17. stoletju zamenjala renesansa, a v poznem 18. stoletju je slog o\xc5\xbeivel kot neogotika, ki je bila zelo priljubljena v 19. stoletju, ko Angle\xc5\xbei gotiko razumejo tudi kot svoj slog._NEWLINE_Mnoga najve\xc4\x8dja in najbolj\xc5\xa1a dela angle\xc5\xa1ke arhitekture, predvsem srednjeve\xc5\xa1ke angle\xc5\xa1ke stolnice, so v glavnem zgrajene v gotskem slogu. Tudi gradovi, pala\xc4\x8de, velike hi\xc5\xa1e, univerze in veliko manj\xc5\xa1ih nezahtevnih posvetnih stavb in trgovinskih dvoran je zgrajenih v gotskem slogu. Druga pomembna skupina gotskih stavb v Angliji so \xc5\xbeupnijske cerkve, ki so tako kot srednjeve\xc5\xa1ke stolnice pogosto zgrajene na starej\xc5\xa1ih normanskih temeljih.\n_START_SECTION_\nZgodnjegotska arhitektura\n_START_PARAGRAPH_\nZgodnja angle\xc5\xa1ka gotika \xe2\x80\x93 Early English \xe2\x80\x93 je po mnenju ve\xc4\x8dine sodobnih znanstvenikov trajala od konca 12. stoletja do sredine 13. stoletja, po Thomasu Rickman je obdobje trajalo od 1189 do 1307; Rickman utemeljuje svojo opredelitev na trajanju vladavine nekaterih angle\xc5\xa1kih monarhov._NEWLINE_\xc4\x8ceprav znana kot Early English, ta novi gotski slog izvira iz okolice Pariza, preden se je raz\xc5\xa1iril v Anglijo, kjer je bil najprej znan kot francoski slog. Prvi\xc4\x8d je bil uporabljen v koru v opatijski cerkvi svetega Dionizij, posve\xc4\x8deni junija leta 1144. \xc5\xa0e pred tem so bile nekateri elementi vklju\xc4\x8deni v stolnici v Durhamu, ki prikazuje kombinacijo romanike in protogotskega sloga._NEWLINE_Do 1175 se je slog trdno zasidral v Angliji ob zaklju\xc4\x8dku kora v Canterburyjski stolnici, ki jo je gradil Viljem iz Sensa.\n_START_SECTION_\nZna\xc4\x8dilnosti\n_START_PARAGRAPH_\nFrancoska zna\xc4\x8dilnost v najstarej\xc5\xa1ih angle\xc5\xa1kih gotskih zgradbah je \xc5\xa1estdelna obo\xc4\x8dna shema, \xc5\xbee zelo zgodaj pa se je pojavila bistveno bolj dekorativna obo\xc4\x8dna shema. Angle\xc5\xa1ka zgodnja gotika ostaja tudi pri romanski tridelni \xc4\x8dlenitvi z arkadami, galerijo in svetlobnim nadstropjem. Po francoskem zgledu so bili grajeni prvi kori s kornim obhodom in \xc5\xbearkastimi kapelami, ki pa so jih \xc5\xbee kmalu izrinili angle\xc5\xa1ki ravni kori, pogosto brez ali z nizkim ambulatorijem ter ravnim zaklju\xc4\x8dkom na vzhodnem delu._NEWLINE_Najpomembnej\xc5\xa1i in najzna\xc4\x8dilnej\xc5\xa1i razvoj zgodnje angle\xc5\xa1ke gotike je koni\xc4\x8dasti lok, znan kot suli\xc4\x8dasti lok. Koni\xc4\x8dasti loki so bili uporabljeni skoraj povsod, ne samo v obokih \xc5\xa1irokih razponov, kot so ladijske arkade, ampak tudi pri vratih in oknih._NEWLINE_Romanski gradbeniki so obi\xc4\x8dajno uporabljali kro\xc5\xbene loke. V primerjavi z zaobljenim romanskim slogom je bil koni\xc4\x8dasti lok zgodnje angle\xc5\xa1ke gotike videti bolj rafinirano; \xc5\xa1e pomembnej\xc5\xa1e je, da je u\xc4\x8dinkovitej\xc5\xa1i pri razdeljevanju te\xc5\xbee kamna nad njim, tako da je mogo\xc4\x8de premagati ve\xc4\x8dje razpone in \xc5\xa1ir\xc5\xa1e vrzeli s pomo\xc4\x8djo o\xc5\xbejih stebrov. Omogo\xc4\x8da tudi veliko ve\xc4\x8dje razlike v razmerjih, ker je mo\xc4\x8d kro\xc5\xbenega loka odvisna od polkro\xc5\xbene oblike._NEWLINE_Z uporabo koni\xc4\x8dastih obokov so lahko arhitekti oblikovali manj masivne stene in zagotovili ve\xc4\x8dje okenske odprtine, zdru\xc5\xbeene tesneje skupaj, tako so lahko dosegli bolj odprt, zra\xc4\x8den in prijeten prostor. Visoke stene in obokane kamnite strehe so pogosto podprte s plavajo\xc4\x8dimi oporniki: poloboki, ki prena\xc5\xa1ajo pritisk na zunanjo stran na podpore ali opornike, so pogosto vidni na zunanjosti zgradbe. Sod\xc4\x8dkaste in dimeljske oboke, zna\xc4\x8dilne za romanske zgradbe, so nadomestili rebrasti oboki, zaradi \xc4\x8desar je mogo\xc4\x8de dose\xc4\x8di druga\xc4\x8dno razmerje med vi\xc5\xa1ino, \xc5\xa1irino in dol\xc5\xbeino._NEWLINE_Obokana okna so ozka v primerjavi z njihovo vi\xc5\xa1ino in so brez krogovi\xc4\x8dja. Iz tega razloga je zgodnja angle\xc5\xa1ka gotika v\xc4\x8dasih znana kot suli\xc4\x8dasti slog. \xc4\x8ceprav so najpogosteje uporabljeni loki v enakostrani\xc4\x8dnem trikotniku, so suli\xc4\x8dasti oboki zelo pogosti in so zelo zna\xc4\x8dilni za slog. Odprtine oken in dekorativne arkade so pogosto zdru\xc5\xbeene v parih ali trojkah. Ta zna\xc4\x8dilnost se ka\xc5\xbee v stolnici v Salisburyju, kjer so skupine dveh oken linija ladje in skupina iz treh oken v svetlobnem nadstropju. V stolnici v Yorku je v severnem transeptu skupek petih suli\xc4\x8dastih oken, znanih kot pet sester; vsako je 50 metrov visoko in \xc5\xa1e vedno ohranja staro steklo._NEWLINE_Namesto velikih, masivnih stebrov so ti pogosto sestavljeni iz grozdov vitkih, posameznih stebrov (pogosto iz temnega, poliranega purbe\xc5\xa1kega marmorja), ki obdaja osrednji steber ali slop, na katerega sta vezana s kro\xc5\xbeno gredjo oblikovana obro\xc4\x8da._NEWLINE_Angle\xc5\xa1ke zgodnje gotske stolnice ne poznajo lo\xc4\x8dnih opornikov na zunanji strani. Imajo pa po zgledu francoskih razmeroma tanke stene z visokimi arkadami in mo\xc4\x8dno prevotljenostjo v nadstropjih. Pred koncem 12. stoletja pa so se vrnili k tradiciji normanske umetnosti, k bolj masivni gradnji, z debelej\xc5\xa1imi stenami, z manj odprtinami. Triforij se ni uveljavil, ohranjena je tradicionalna galerija nad arkadami glavne ladje, arkade v galeriji in okna v svetlobnem nadstropju pa ne poznajo krogovi\xc4\x8dja.\n_START_SECTION_\nDrugi pomembni primeri\n_START_PARAGRAPH_\nZgodnje-angle\xc5\xa1ka arhitektura je zna\xc4\x8dilna za mnoge cistercijanske opatije (v Veliki Britaniji in Franciji): opatiji Whitby in Rievaulx v Yorkshiru. Stolnica v Salisburyju je krasen primer sloga, ker je tisto, kar je bilo zgrajeno v sorazmerno kratkem \xc4\x8dasu (glavni del med 1220 do 1258), sorazmerno neme\xc5\xa1ano z drugimi slogi (razen fasada in stolp, ki datirata v 14. stoletje). Drugi primeri so veranda v stolnici v Elyju; ladja in transept stolnice v Wellsu (1225\xe2\x80\x931240); zahodna fasada stolnice v Peterboroughu; stolnica v Beverleyju in ju\xc5\xbeni transept v Yorku. Slog je bil zato uporabljen na akademskih zgradbah, na primer na stari knji\xc5\xbenici Mertonov kolid\xc5\xbe (Merton College) v Oxfordu s \xc4\x8detverokotnim notranjim dvori\xc5\xa1\xc4\x8dem (Mob Quad).\n_START_SECTION_\nVisoka gotika\n_START_PARAGRAPH_\nVisoka gotika (Decorated) v Angliji ni enotna, je pa domi\xc5\xa1ljijsko bogata in dekorativna. Tloris in stavbna lupina se nista bistveno spremenili, spremenile so se obo\xc4\x8dne sheme v smislu dekorativnosti, uvedeno je bilo bogato krogovi\xc4\x8dje. Obok je postal samostojna struktura, ki dopolnjuje nosilni del zgradbe kot dekorativni baldahin. Krogovi\xc4\x8dje, ki je postalo zelo priljubljeno, zapolnjuje arkadne loke galerij, pogosto pa kar cela okna, v\xc4\x8dasih tudi stene. Uporabljali so dve vrsti krogovi\xc4\x8dja: po francoskem zgledu geometri\xc4\x8dni \xc5\xbearkasti slog (Angelski kor v Lincolnski stolnici) in avtohtoni domi\xc5\xa1ljijski tip krivuljastega krogovi\xc4\x8dja  (slog curvilinear) (korno okno stolnice v Yorku).\n_START_SECTION_\nElementi sloga\n_START_PARAGRAPH_\nOkna so imela najprej geometri\xc4\x8dno okrasje, kasnej\xc5\xa1a s krogovi\xc4\x8djem pa so razdeljena s tesno razmaknjenimi vzporednimi okenskimi kri\xc5\xbei (navpi\xc4\x8dne palice iz kamna), obi\xc4\x8dajno do nivoja, na katerem se za\xc4\x8dne obokan vrh okna. Zgornji del okna je nato izdelan s krogovi\xc4\x8djem, kjer prevladujejo trije listi (trefoils) in kasneje \xc5\xa1tirje listi  (quatrefoils). To razposajeno krogovi\xc4\x8dje je bilo uvedeno v prvi \xc4\x8detrtini 14. stoletja in je trajalo pribli\xc5\xbeno 50 let. Ta evolucija okra\xc5\xa1evanja s krogovi\xc4\x8djem se pogosto uporablja za razdelitev obdobja na za\xc4\x8detno "geometrijsko" in nato "ukrivljeno" obdobje._NEWLINE_Notranjosti tega obdobja imajo pogosto visoke stebre, vitkej\xc5\xa1e in elegantnej\xc5\xa1e kot v prej\xc5\xa1njih obdobjih. Obokanje je bolj dodelano, uporabljenih je bistveno ve\xc4\x8d reber, sprva zaradi strukturnih, potem pa estetskih razlogov. Loki so na splo\xc5\xa1no enakostrani\xc4\x8dni, vrtin\xc4\x8daste rozete drznej\xc5\xa1e kot v zgodnjem angle\xc5\xa1kem slogu, z manj globine v kotanjah in s filejem (ozek raven pas). Kroglasti cvet in \xc5\xa1tirilistni cvetli\xc4\x8dni motivi prevzamejo prostor prej\xc5\xa1njih pasjezobih. Listje v kapitelih je manj konvencionalno in bolj valujo\xc4\x8de, vzorci na stenah so raznovrstnej\xc5\xa1i.\n_START_SECTION_\nPomembni primeri\n_START_PARAGRAPH_\nVeliko visokogotskega sloga je mogo\xc4\x8de najti v \xc5\xa1tevilnih britanskih cerkvah in stolnicah. Glavni so na vzhodnem delu stolnice v Lincolnu ter Carlisleju in zahodnih fasadah v Yorku ter stolnice v Lichfieldu. Velik del stolnice v Exetru je zgrajen v tem slogu, glavno kri\xc5\xbeanje stolnice v Elyju (vklju\xc4\x8dno slavna osmerokotna lanterna, zgrajena med 1322 in 1328 kot zamenjava padlega osrednjega stolpa), tri zahodne obo\xc4\x8dne pole kora in Marijine kapele. Na \xc5\xa0kotskem je samostan Melrose omembe vreden, \xc4\x8deprav je veliko od tega zdaj v ru\xc5\xa1evinah.\n_START_SECTION_\nPozna gotika\n_START_PARAGRAPH_\nPoznogotsko obdobje (perpendicular style ali pali\xc4\x8dasti slog) je tretja zgodovinska delitev angle\xc5\xa1ke gotske arhitekture in se tako imenuje, ker je zanjo zna\xc4\x8dilen poudarek navpi\xc4\x8dnih linij. Drugo ime, rectilinear \xe2\x80\x93 premo\xc4\x8drten, je predlagal Edmund Sharpe , a ni nikoli dobil \xc5\xa1iroke podpore._NEWLINE_Poznogotski slog se je za\xc4\x8del pojavljati okoli leta 1350. Harvey (1978) postavlja kot najstarej\xc5\xa1i primer popolnoma oblikovanega sloga v kapiteljski dvorani Stare stolnice svetega Pavla, ki jo je zgradil William Ramsey leta 1332. Razvil se je iz visokogotskega  sloga poznega 13. stoletja in na za\xc4\x8detku 14. stoletja in je trajal do sredine 16. stoletja. Za\xc4\x8del se je s kraljevima arhitektoma Williamom Ramseyjem in Johnom Sponleejem ter se v celoti razvil z deli plodovitih arhitektov Henryja Yeveleja in Williama Wynforda. _NEWLINE_V poznej\xc5\xa1ih primerih visoke gotike je opustitev krogov v krogovi\xc4\x8dju oken pripeljala do uporabe krivulj dvojne ukrivljenosti, ki so se razvile v razposajenem krogovi\xc4\x8dju: uvedba navpi\xc4\x8dnih \xc4\x8drt je bil odziv v nasprotno smer. Slog je zrasel v senci \xc4\x8drne smrti, zaradi katere je v 18 mesecih med junijem 1348 in decembrom 1349 umrla okoli tretjina prebivalstva Anglije ter v letih 1361 do 1362 umorila \xc5\xa1e eno petino. To je zelo vplivalo na umetnost in kulturo, ki sta se nedvomno obrnili v morbidno in pesimisti\xc4\x8dno smer. Ljudstvo zaradi velikega \xc5\xa1oka in \xc5\xbealosti, smrti in obupa ni ve\xc4\x8d moglo prena\xc5\xa1ati prej\xc5\xa1nje razposajenosti ali slavja visoke gotike. Nov slog je pomagalo oblikovati pomanjkanje delovne sile, ki ga je povzro\xc4\x8dila kuga, zato so arhitekti zasnovali manj dovr\xc5\xa1ene oblike arhitekture.\n_START_SECTION_\nVloga\n_START_PARAGRAPH_\nDematerializacija poznogotske angle\xc5\xa1ke arhitekture dose\xc5\xbee vrhunec v kraljevih kapelah. Dekorativni vzorci so sestavljeni iz pali\xc4\x8dasto klesanih elementov, na stenah in v krogovi\xc4\x8dju prevladuje mre\xc5\xbeast motiv elegantnih pravokotnikov. Na svodih se oblikujejo geometrijski ornamenti, ki se kasneje razvijejo v pahlja\xc4\x8daste oblike. Kot nekak\xc5\xa1en opa\xc5\xbe klesana pali\xc4\x8dasta dekoracija obvladuje skoraj vse povr\xc5\xa1ine cerkve v notranjosti, napolnjuje okna in se v obliki dekorativnih reber \xc5\xa1iri na oboke. Rebra so v pozni angle\xc5\xa1ki gotiki skoraj povsem izgubila nosilno vlogo._NEWLINE_Spremenili sta se tudi struktura stene in zasnova prostora. Stena skoraj izgine, velika \xc5\xa1ilasta okna s krogovi\xc4\x8djem so vpeta med nosilne slope in zunanje opornike. Okna segajo od nizkega zidca vse do oboka. Obok je plitkej\xc5\xa1i in ga imenujemo tudorski lok. V poznem obdobju je priljubljen tudi pri oblikovanju oken, arkad in portalov. Zaradi tudorskega loka in plitvih obokov notranjost ne ka\xc5\xbee zaleta v vi\xc5\xa1ino, prostor postaja preprostej\xc5\xa1i, enovit in preglednej\xc5\xa1i. V cerkvi izgine triforij, njegov prostor napolnijo obloge, ve\xc4\x8dji je poudarek na oknih svetlobnega nadstropja, ki so pogosto najbolj\xc5\xa1a vloga v cerkvah v tem obdobju._NEWLINE_Nekatere najlep\xc5\xa1e zna\xc4\x8dilnosti tega obdobja so \xc4\x8dudovita lesena ostre\xc5\xa1ja, kot je v Westminstrski dvorani (1395), Kristusovi cerkvi v Oxfordu in Crosby Hallu. Na obmo\xc4\x8djih ju\xc5\xbene Anglije, kjer so uporabljali kremen, so izdelovali posebno ploskovito dekoracijo iz kombinacije kremena in klesanca, predvsem v tako imenovanih wool churches, cerkvah, ki so jih financirali bogati trgovci z volno v vzhodni Angliji.'